KOMISIJOS REGLAMENTAS (EB) Nr. 1169/2009
2009 m. lapkričio 30 d.
iš dalies keičiantis Reglamentą (EB) Nr. 353/2008, kuriuo nustatomos paraiškų gauti leidimą vartoti teiginius apie sveikatingumą, kaip nustatyta Europos Parlamento ir Tarybos reglamento (EB) Nr. 1924/2006 15 straipsnyje, teikimo taisyklės
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. gruodžio 20 d. Europos Parlamento ir Tarybos reglamentą (EB) Nr. 1924/2006 dėl teiginių apie maisto produktų maistingumą ir sveikatingumą (1), ypač į jo 15 straipsnio 4 dalį,
pasikonsultavusi su Europos maisto saugos tarnyba,
kadangi:
(1)
Siekiant užtikrinti, kad Europos maisto saugos tarnybai (EMST) (toliau - Tarnyba) būtų pateikiami tik tie visų rūšių teiginiai apie maisto produktų sveikatingumą, kurie atitinka Reglamente (EB) Nr. 1924/2006 nustatytus bendruosius principus ir sąlygas, ir dėl to jiems būtų taikoma leidimo suteikimo procedūra, būtina nustatyti sąlygas, kuriomis paraiškos gauti leidimą vartoti teiginius apie sveikatingumą būtų laikomos tinkamomis, ir išaiškinti šios srities valstybių narių atsakomybę laikantis Reglamento (EB) Nr. 1924/2006 15 straipsnio 2 dalies ir 18 straipsnio 3 dalies.
(2)
Remiantis Reglamento (EB) Nr. 1924/2006 20 straipsniu, siekiant užtikrinti skaidrumą registre turi būti paskelbtas leistinų ir atmestų teiginių sąrašas. Kaip paaiškinta Reglamento (EB) Nr. 1924/2006 31 konstatuojamojoje dalyje, taip siekiama, kad nebūtų teikiamos pakartotinės paraiškos leisti vartoti teiginius, kurie jau buvo įvertinti ir kuriems buvo taikyta leidimo suteikimo procedūra. Todėl būtina aiškiau nurodyti paraiškos teikimo būdus, paraiškų atsiėmimo taisykles ir prašymo atsiimti paraišką pateikimo terminus.
(3)
Pareiškėjui turėtų būti leidžiama atsiimti paraišką tik iki tol, kol Tarnyba priima savo nuomonę pagal Reglamento (EB) Nr. 1924/2006 16 straipsnio 1 dalį arba 18 straipsnio 3 dalį. Toks terminas būtinas siekiant užtikrinti Tarnybos atliekamo teiginių vertinimo naudingumą ir leidimo vartoti teiginius suteikimo bei teiginių atmetimo procedūros veiksmingumą ir siekiant, kad nebūtų teikiamos paraiškos leisti vartoti jau įvertintus teiginius. Todėl leidimo suteikimo procedūra nutraukiama tik tada, kai atsiimamos paraiškos, pateiktos laikantis dabartiniame reglamente nustatytos tvarkos, kitais atvejais procedūra tęsiama ir Tarnybai pateikus savo nuomonę.
(4)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Komisijos reglamentas (EB) Nr. 353/2008 (2) iš dalies keičiamas taip:
1)
Po 7 straipsnio įterpiamas šis 7a straipsnis:
„7a straipsnis
Valstybių narių paraiškų tinkamumo vertinimas
1. Pagal Reglamento (EB) Nr. 1924/2006 15 straipsnio 2 dalies a punktą ir 18 straipsnio 3 dalį, prieš pateikdamos paraiškas Tarnybai valstybės narės patvirtina, kad jos yra tinkamos.
2. Taikant 1 dalį nacionalinė kompetentinga institucija patvirtina, kad paraiškose, pateiktose laikantis Reglamento (EB) Nr. 1924/2006 15 ir 18 straipsnių nuostatų, nurodyti to reglamento 15 straipsnio 3 dalyje išvardyti duomenys.
3. Nacionalinė kompetentinga institucija taip pat patvirtina, kad:
i)
paraiškose, pateiktose laikantis Reglamento (EB) Nr. 1924/2006 15 straipsnio nuostatų, nurodytas teiginys apie sveikatingumą - tai sveikatingumo teiginys apie rizikos susirgti mažinimą arba vaikų vystymąsi ir sveikatą;
ii)
paraiškose, pateiktose laikantis Reglamento (EB) Nr. 1924/2006 18 straipsnio nuostatų, nurodytas teiginys apie sveikatingumą - tai bet kuris sveikatingumo teiginys, kaip minima to reglamento 13 straipsnio 5 dalyje, išskyrus sveikatingumo teiginius apie vaikų vystymąsi ir sveikatą“.
2)
Po 7a straipsnio įterpiamas šis 7b straipsnis:
„7b straipsnis
Paraiškų atsiėmimas
1. Paraišką, pateiktą laikantis Reglamento (EB) Nr. 1924/2006 15 ir 18 straipsnių nuostatų, pareiškėjas gali atsiimti iki tol, kol Tarnyba priima savo nuomonę pagal Reglamento (EB) Nr. 1924/2006 16 straipsnio 1 dalį arba 18 straipsnio 3 dalį.
2. Prašymą atsiimti paraišką privaloma pateikti valstybės narės nacionalinei kompetentingai institucijai, kuriai buvo pateikta paraiška remiantis Reglamento (EB) Nr. 1924/2006 15 straipsnio 2 dalimi arba 18 straipsnio 2 dalimi.
3. Nacionalinė kompetentinga institucija nedelsdama informuoja Tarnybą, Komisiją ir kitas valstybes nares apie atsiėmimą. Procedūra baigiama tik jeigu paraiška atsiimama laikantis šioje ir 1 dalyje išvardytų sąlygų.“
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2009 m. lapkričio 30 d.